**Boys Noize offentliggør albumtitel, releasedato og nyt track**  
  
*Den elektroniske dj og producer Boys Noize, der 25. oktober kan opleves live i Store VEGA, har annonceret titlen og udgivelsesdatoen for sit kommende album. Han har samtidig offentliggjort en ny single, ”What You Want”.*  
  
Det nye album fra den tyske producer kommer til at hedde *Out of the Black*, og albummet, der er Alexander Ridha aka [Boys Noizes](http://www.facebook.com/boysnoize) tredje, udkommer tirsdag den 2. oktober – altså kort forinden han giver koncert i VEGA.  
  
**Ny electro-banger med hiphop-inspiration**  
I forbindelse med offentliggørelsen af albumtitlen og udgivelsesdatoen har Boys Noize også sluppet singlen ”[What You Want](http://www.youtube.com/watch?v=euaCQy9yG9w)”, der er åbningsnummeret på *Out of the Black*. Tracket kombinerer golden age hiphop-beats med Kraftwerk-inspireret vokal i en hæsblæsende electro-banger.  
  
Ridha udtaler selv om nummeret:  
”*This particular track was inspired by the vibes I get from the Beastie Boys, for instance. Their Licensed to Ill album is one of my all-time favorite records, and to me ‘What You Want’ has some sort of B-boy style mixed with my obsession on robot vocals and modern sound aesthetics. This song combines a lot of things I love about electronic music.*”  
  
**Live i Store VEGA**  
Med ”What You Want” og *Out of the Black* i tillæg til ældre klubhits som ”[Jeffer](http://www.youtube.com/watch?v=WX4ccnj41lk)” og en lang række svedige remxies af bl.a. Daft Punk, Modeselektor, Chemical Brothers, Apparat, Cut Cpoy og Justice er der lagt op til et natklub-brag, når Boys Noize giver koncert på VEGAs store scene.  
  
Aftenens koncert er en del af Boys Noizes allerførste live-turné. Ridha har tidligere gæstet Danmark som dj, men dette er første gang, han optræder med et live-set up.  
  
**Stærk support i form af Spank Rock**  
Supporten til koncerten er også et virkelig stærkt elektronisk navn, nemlig den amerikanske electro-rapgruppe [Spank Rock](http://www.facebook.com/spankrockofficial), der slog igennem i 2006 med den fantastiske debut *YoYoYoYoYo*.

Sidste år udgav de deres andet album med den flabede titel *Everything Is Boring and Everyone Is a Fucking Liar*. Pladen, som bl.a. indeholder singlen [”#1 Hit](http://www.youtube.com/watch?v=2xj5GPxKHmM)”, er produceret af Boys Noize, og derfor er det en mere end oplagt kombination, at de to navne nu gæster Danmark sammen.

**Fakta om koncerten**  
Boys Noize – Live (DE)  
Support: Spank Rock (US)  
Torsdag den 25. oktober kl. 22  
Store VEGA, Enghavevej 40, 1674 Kbh. V  
220 kr. + gebyr  
Billetsalg via VEGAs hjemmeside, Billetlugen og i Fona-butikker  
[Læs mere om koncerten med Boys Noize live](http://vega.dk/arrangementer/boys-noize-live-7823.html)  
Koncerten præsenteres af VEGA & Beatbox Concerts